Meleagris

***Meleagris*** é un xénero de aves da orde dos galiformes, familia dos faisánidos e subfamilia dos meleagridinos.

O xénero inclúe tan só dúas especies que habitan en América, o pavo común (*Meleagris gallopavo*), que é orixinario dos Estados Unidos e México, e o pavo ocelado, (*Meleagris ocellata*), que é endémico das selvas da península do Iucatán.

## Taxonomía 
### Descrición 
O xénero foi descrito en 1758 por Linneo na 10ª edición do seu *Systema Naturae*.

### Especies 
Na actualidade só se coñecen no xénero dúas especies actualmente viventes,	 e outras dús extintas:

* Xénero *Meleagris* Linnaeus, 1758
** *Meleagris gallopavo* Linnaeus, 1758 - pavo doméstico
** *Meleagris ocellata* Cuvier, 1820 - pavo ocelado
** *Meleagris californica* † (Miller, 1909)
** *Meleagris crassipes* † Cope, Marsh, Shufeldt & Wetmore

## Características 
Tanto o macho como a femia teñen a cabeza espida e unha plumaxe de cor cobriza, negra, castaña ou esbrancuxada, pero o macho posúe unhas excrecencias carnosas, chamadas carúnculas, que penduran da cabeza e o pescozo, e un destacado guecho de plumas colgando do peito. Miden até 1,17 m de longo, sendo as aves máis grandes dos bosques en que habitan e, como na maioría das moitas especies de galiformes, o macho é máis grande que a femia e con máis colorido. En estado salvaxe os machos de *M. gallopavo* pesan entre 8 e 10&nbsp;kg e as femias entre 4 e 5&nbsp;kg, pero os animais domesticados alcanzan pesos maiores (15&nbsp;kg os machos), xa que a selección durante séculos e os diferentes procedementos de reprodución e alimentación tenderon a lograr un alto rendemento de carne para a alimentación humana.

## Comportamento 
Os pavos aliméntanse principalmente de landras, sementes e insectos. En estado silvestre viven en grupos de até 20 individuos en lugares achegados a árbores. Usualmente camiñan aínda que poden voar. Durante o cortexo o macho atrae a femia con sons e *espónxase* elevando as súas plumas e abrindo a cola en abano. A femia fecundada pon de 8 a 15 ovos nun niño oculto entre a vexetación, que logo incuba durante 25 ou 30 días até que saen os pitos, nidífugos, que, aínda que se alimentan pola súa conta, dependen da protección da nai. e *Proagriocharis* (do mioceno superior-plioceno inferior).

## Relación co home 
O pavo común salvaxe domesticouse por primeira vez en México hai xa máis de mil anos, e exportouse a Europa no século XVI. A comezos do século XX empezou a desaparecer, como especie silvestre, en gran parte dos Estados Unidos.

Actualmente a cría de pavos domésticos é unha industria a grande escala en Norteamérica e Europa. É ben coñecido o feito de que o pavo é o prato preferido para celebracións como o Nadal e o Día de Acción de Grazas nos Estados Unidos.

## Notas 
## Véxase tamén 
### Bibliografía 
* McGowan, P. J. K. (1994): "Family Phasianidae (Pheasants and Partridges)". En: del Hoyo, J.; Elliot, A.; Sargatal, J. "New World Vultures to Guineafowl". *Handbook of the Birds of the World. 2*. Barcelona: Lynx Edicions. ISBN 84-8733-415-6.
* Johnsgard, P. A. (1999): The Pheasants of the World. 2nd ed. Oxford, UK: Oxford University Press. ISBN 978-1-5609-8839-7.
* Johnsgard, P. A. (1988): The Quails, Partridges, and Francolins of the World. Oxford, UK: Oxford University Press. ISBN 978-0-1985-7193-3.

### Outros artigos 
* Galiformes
* Fasiánidos
* Meleagridinos

### Ligazóns externas 
* *Meleagris* na ADW.
* *Meleagris* Linnaeus 1758 na EOL.